Versindaba » Blog Archive Louis Esterhuizen. Robert Frost as geleentheidsdigter - Versindaba
Vroeër vandeesmaand het ek geskryf oor die digter Richard Blanco wat die inwydingsgedig vir president Obama se inhuldigingsseremonie verlede week moes geskryf het. Dié tradisie van ‘n poëtiese inset tydens die inhuldiging dateer terug na Januarie 1961 toe John F. Kennedy vir Robert Frost gevra het om sy beroemde vers, “The Gift Outright” (‘n gedig wat reeds in die 1930s geskryf was), tydens die presidensiële inhuldiging voor te dra (foto).
Op die webblad Brainpickings kan die hele verloop van dié gebeure gelees word.
Hiervolgens het die 86-jarige digter soos volg op die uitnodiging gereageer: “If you can bear at your age the honor of being made president of the United States, I ought to be able at my age to bear the honor of taking some part in your inauguration. I may not be equal to it but I can accept it for my cause — the arts, poetry — now for the first time taken into the affairs of statesmen. … I am glad the invitation pleases your family. It will please my family to the fourth generation and my family of friends and, were they living, it would have pleased inordinately the kind of Grover Cleveland Democrats I had for parents.”
In Washington het Frost egter só meegevoer geraak met die opwelling van entoesiasme jeens Kennedy en die historiese belang van sy naelskraapse oorwinning oor Nixon, dat Frost besluit het om ‘n nuwe gedig met ‘n spesifieke fokus op die ‘nuwe era’ te skryf en voor te dra. Veral die slotreëls, “A golden age of poetry and power / Of which this noonday’s the beginning hour”, dui daarop dat Frost sommer baie opgewonde was oor die gewaande poëtiese handevat met die politiese bestel.
Helaas. Ongelukkig was daar glo nie voldoende tyd vir hom om die gedig, “Dedication”, te memoriseer nie en het hy gevolglik besluit om dit eerder voor te lees. Dog, by die mikrofoon is hy toe só verblind deur die son se refleksie op die sneeu, dat hy dit glad nie gelees kon kry nie. Gevolglik het hy toe wel aan die oorspronklike versoek voldoen en die gedig “The Gift Outright” uit sy geheue voorgedra. (Terloops, op Brainpickings se webblad kan na ‘n klankgreep van dié voordrag geluister word.)
Vir jou leesgerief volg albei gedigte egter hieronder. “Dedication” se titel is later deur Frost gewysig na “For John F. Kennedy His Inauguration”. Sowel dié gedig as “The Gift Outright” is in Robert Frost se versamelde werke opgeneem.
© Robert Frost (Uit: Robert Frost – Collected Poems, Prose, and Plays)
Thursday, January 31st, 2013 | Binneblik, Louis Esterhuizen.
Een Kommentaar op “Louis Esterhuizen. Robert Frost as geleentheidsdigter”
January 31st, 2013 at 5:50 am
In sy bundel “Deur die oog van die naald” (1996) verwys Mathews Phosa na Robert Frost se “The Gift Outright” in die gedig “ons het ons land verlaat”. Phosa se gedig beskryf die Suid-Afrika van voor 1994:
ons het die land besit voor dit ons besit het
dit was ons land honderde jare
voor ons syne was, dit was ons s’n
die land aan die suidpunt van Afrika
ons is nie meer die land se burgers nie
ons het oorgegee
ons het alles besit
wat vandag aan ander siele behoort
ons het die en daardie beskuldig
terwyl ek en jy die skuldiges was
ons het niks vir ander generasies gedoen nie
want ons het ons land verlaat en oorgegee
Phosa en sy redakteur by Tafelberg, Charles Fryer, het waarskynlik gedink Frost se gedig is so bekend dat ‘n erkenning van die bron nie nodig is nie.